Brøndbys to officielle fanklubber Brøndby Support og Alpha meldte for en lille uges tid siden ud, at de ikke ville troppe op til søndagens derby mod ærkerivalerne fra FC København i Telia Parken.

De to Brøndby-fangrupper boykotter kampen på grund af utilfredshed med udebaneafsnittet og forholdene på selvsamme, som de er blevet tildelt af FC København.

- Desværre er forholdene til kampen den 19. februar ikke blevet forbedret, og derfor bliver vi nødt til at stå ved det, vi har sagt siden april 2016: At de nuværende forhold, vi bliver budt i Telia Parken, ganske enkelt ikke er acceptable, hvorfor vi ikke møder op til kampen, lød det i en skrivelse på Brøndby Supports hjemmeside.

Det boykot står Brøndbys fans nu ikke længere alene med.

Flere af øvrige fanklubber i Superligaen er nu gået sammen om et fælles boykot af kampene i Telia Parken.

Det skriver BT.

Formand for Danske Fodbold Fanklubber (DFF) Rasmus Trenskow siger til avisen, at fanklubberne føler, at FC København ikke er interesseret i en dialog om forholdene i Telia Parken for udebaneholdenes fans.

- Vi vil meget gerne i dialog med FCK, men vores medlemmer føler, at de bliver mødt af en mur. ’Sådan har vi besluttet det. Og sådan bliver det’, er den følelse, de har, når de har snakket med FCK. De er urokkelige i deres synspunkt. Det er vores medlemmer blevet trætte af, siger Trenskow.

BT skriver, at de boykottende fanklubber er fra Lyngby, FC Midtjylland. Randers, SønderjyskE, AC Horsens, AaB, FC Nordsjælland, Silkeborg, AGF, Esbjerg, OB og Viborg.

FC København vil ikke flytte fans

Udebaneholdenes fanklubber står på langsiden i Telia Parken på afsnit A, men ønsker en plads bag det ene mål på D-tribunen.

En plads på D-tribunen skal de gæstende fans dog ikke sætte næsen alt for højt op efter, figølge FC Københavns pressechef Jes Mortensen.

- Vi har ingen planer om at flytte udebaneafsnittet, men vi lytter selvfølgelig altid til konstruktiv kritik fra vores gæster, så de er velkomne til at henvende sig, siger han til BT.